73. schôdza NR SR - 2.deň - A. dopoludnia
Dátum: 2022-09-29
Poslanec: Taraba, Tomáš (-)
Druh vystúpenia: Vystúpenie v rozprave

2. Ďakujem pekne. Dámy a páni, včera sme mohli celý deň počúvať, ako si tu vymieňala SaS a OĽANO názory na to, ako tu zle dva a pol roka vládli. Hovorili si tu o všetkých zákonoch, o ktorých my veľmi dobre vieme, mimochodom, tu boli naozaj poprijímané také absurdné zákony ako to, že dôchodcovia, ktorí sa nedajú zaočkovať, nedostanú vlastne sociálnu dávku, mimochodom, to, drahá SaS, ste presadili vďaka kolegom predkladateľom z HLAS-u. A toto sú všetko zákony, ktoré jednoducho si ľudia veľmi dobre pamätajú, s ktorými nesúhlasili. Napríklad tu boli také absurdné veci, že napríklad ja som dva mesiace len preto, že som odmietal ukázať nejakú, nejaký modrý papierik, nemohol chodiť do parlamentu. A očakával som napríklad od SaS, od tej strany, ktorá si hovorila strana slobody, že povie, že viete čo, toto, tieto veci sú za čiarou. Pamätáme si všetci na tie plošné testovania, ktoré sa tu realizovali vždy zas a opäť, a SaS na to dávala súhlasy, len sa to muselo nazvať celonárodný skríning. A dnes vzhľadom na to, že sa SaS a OĽANO pohádali a už sa nemajú radi, tak prišiel návrh na to, aby nielenže bol odvolaný Igor Matovič, s čím nemá absolútne nikto problém, ale by SaS dostala možnosť znovu rokovať o svojom vstupe do vlády, pretože toto je tá podmienka, ktorá bráni tomu, aby SaS do tej vlády rokovať mohla ísť. Ja chcem veľmi oceniť konzistentný postoj pána Sulíka, ktorý tak ako pred štyrmi mesiacmi, keď sme tu rokovali o tom, tzv. prorodinnom balíku, o tom balíku, pri ktorom bolo hneď jasné, keď sem došiel do parlamentu, že v tej časti krúžkovné je nevykonateľný, a jediný zmysel toho balíka, ako sa to rýchlo ukázalo, bolo, aby Richard Sulík bol odídený z vlády a SaS to veľmi konzistentne hovorila, keď prejde tento zákon, my odídeme z vlády. A naozaj som bol prekvapený, keď takto jasne jeden z koaličných poslancov, členov vlády príde do parlamentu a povie, ak prejde tento návrh zákona, tak SaS-ka odchádza, vláda padá, hovoril to Boris Kollár verejne v televízii. Dával ponuky opozícii, že keď chcete položiť túto vládu, aby SaS odišla, tak zahlasujte za tento návrh zákona. A zrazu tu vznikla taká zvláštna snaha pomôcť SaS, aby z tej vlády odísť nemuseli. A kým ten Richard Sulík chodil a chodil a hovoril, áno, keď sa toto stane, tak my odídeme, tak tuto kolegovia kadejakí z opozície začali rozprávať, že ale on to tak nemyslí, to on len tak rozpráva, on neodíde, on neodíde. No a dneska je Richard Sulík v tej opozičnej lavici, to znamená, že odišiel a dodržal, a týmto chcem vyslovene aj uznať, že bol konzistentný a že ja v tej konzistentnosti som mu v tom pomohol. Takže to, že sa nachádzame v stave, že tá vláda sa rozpadla, tak to nie je vďaka tým, ktorí rozprávali, že Sulík to tak nemyslí, ale práve je to vďaka nám, ktorí sme svojím hlasovaním mu v tom pomohli. A práve teraz jediný zmysel toho, nielen teda politický zmysel toho prorodinného balíka bol ten, že Richard Sulík sa ocitol v opozícii, ale to, čo je dôležitejšie, že sa vyčlenil balík 1,1 mld. euro, ktorý môže byť prerozdelený do rodín na každomesačnej báze, a to je to, na čo budeme aj my tlačiť a žiadať to, aby každý jeden mesiac slovenské deti dostali 200 euro - nie na krúžky, ale aby do rodiny prišli reálne fyzické peniaze, pretože ten balík vyčlenený je. Takže takto pred štyrmi mesiacmi sme dosiahli dve veci, po prvé sme vyhnali Sulíka do opozície vďaka našim hlasom a druhá vec, sme vybavili teda 1,1 mld. pre slovenské rodiny a deti. No a teraz tu máme déja vu , alebo teraz to, čo rovnaký príbeh, Richard Sulík sem príde a hovorí, ak odvolám Igora Matoviča, a konzistentne to opakuje, tak on sa vráti do vlády. Ale on včera povedal ešte druhú dôležitú vec, že ak sa mu do vlády nepodarí dostať, tak potom nevylučuje, že podporí tie predčasné voľby. A predčasné voľby sú jediné normálne riešenie tejto, nazvime to, politickej situácie, ja chcem oceniť teda pána Sulíka, že aj v tejto veci je konzistentný, pretože tí istí, ktorí pred štyrmi mesiacmi hovorili, že Sulík to nemyslí vážne, on do opozície nikdy nepôjde, tak teraz zase hovoria, on to nemyslí vážne, on nepôjde do vlády. To si nevieme predstaviť, že on by sa vrátil do vlády. Veď jak by to bolo. On to tu rozpráva, že áno, on si to predstaviť vie, kolegovia si to predstaviť zo SaS-ky vedia. A teraz teda otázka je, že kto chce SaS-ke v tomto asistovať. Ja si myslím, že je úplne normálne, aby SaS, ak teda sa do tejto vlády, o ktorej nemá že nikto na Slovensku žiadnu mienku dobrú, nechcela vrátiť, tak nemá najmenší dôvod SaS-ka nám dať hlasy na predčasné voľby. Táto požiadavka v opozícii bola jasná, v lete bolo jasné, ešte v polovici septembra a jednoducho treba akceptovať, že nie všetci poslanci majú nejakú túžbu znovu vidieť napríklad pána Gröhlinga ako ministra školstva alebo pani Kolíkovú ako ministerku spravodlivosti, alebo poprípade aj toho Richarda Sulíka na ministra hospodárstva po tom, čo vidíme, čo sa udialo s cenami energie, ako je Slovensko na to pripravené. Veľmi často tu teraz sa pestuje taká kultúra, že kto si dovolil alebo nedovolil zahlasovať za nejaký vládny návrh zákona. Včera ste to tu počúvali, tak je veľmi bizarné, že doposiaľ tu existovala taká kultúra, že pestovala ju veľmi výrazne aj SaS, že nikdy nezahlasovali za dva a pol roka za žiaden normálny návrh zákona z dielne opozície. Ja som ich tu mal niekoľko, kolegovia zo SMER-u ich tu mali niekoľko a podobne. A zrazu napríklad som dal návrh zákona, aby, ľudia keď majú zaplatiť, že omylom nezaplatili diaľničnú známku na diaľnici, pretože mýtny systém ich na 100 % identifikuje, aby v tej pokute, ktorá je trojnásobne vyššia, ako je celoročná hodnota známky, aby mali automaticky hneď aj zaplatenú ročnú. Úplne technický zákon, a SaS tento zákon, prosím pekne, nepodporila. Povedzte mi, čo na tom zákone je zlé. No nepodporila to preto, pretože sa tu pestovala kultúra, že sa nepodporujú dobré zákony a pozerá sa na to, že kto ich predkladá. A myslím si, že je úplne v poriadku, dámy a páni, keď budete napríklad tu zvýrazňovať a hovoriť, že napríklad ja som teraz podporil návrh zákona o tom, aby daňová úľava sa vyrátavala nielen z platu jedného rodiča, ale z dvoch rodičov, teda príjmu rodiny, pretože zostane viac peňazí do rodinného rozpočtu. Úplne v pohode môžete SaS-ke rozprávať, že vám som podporil environmentálny zákon, aby sa peniaze, na ktorých Budaj sedí a nepoužíva ich, aby boli tieto peniaze navrátené naspäť do priemyslu, ktorý teraz potrebuje tú pomoc. Nemám žiaden problém, aby strana HLAS hovorila, že včera som im podporil šesť zákonov, ktoré tu mali, nemám žiaden problém, aby strana SMER hovorila, že som im podporil včera tri zákony, ktoré prešli, a nemám absolútne žiaden problém, aby ste sa všetci postavili aj napríklad v opozícii a povedali, že za dva a pol roka tu rozprávane, že treba navýšiť dôchodky, a včera sem príde či predvčerom návrh, aby sa zaradil tento bod navýšenia 14., teda 14. dôchodok do programu, a za to nezahlasujete. Takže toto sú dve úplne odlišné veci. Ak chceme paralyzovať parlament, nech sa páči, môže to byť vaša politická agenda, môžete to robiť, ak nechcete hlasovať za zákony, ktoré ľudia potrebujú, môžete to robiť. A ak chcete sa, drahá SaS, vrátiť do vlády, tak v tom my vám asistovať nebudeme. A práve preto naša ponuka je úplne tá istá, ktorá bola, ktorá bola v lete, ktorá sa nezmenila, ktorú aj tlmočili predkladatelia z opozície, ktorí sa pod tento návrh zákona vám podpísali, teda návrh na odvolanie Matoviča, dajte hlasy na predčasné voľby, pretože nikto neplánuje sa tu zaoberať nejakým Matovičom. Matovič nikoho nezaujíma, ľudia chcú predčasné voľby a vy to máte v rukách. SaS-ka keď dodá tých dvadsať hlasov, na Slovensku budú predčasné voľby. Je to absolútne férový, nazvem to férová ponuka. Verím, že ju prijmete, a ak ju neprijmete, potom musíte rátať len s tým, že vychádzame z predpokladu, že Richard Sulík, tak ako povedal, ak sa vám do tej vlády nepodarí dostať, tak jednoducho potom nad tými predčasnými voľbami budete rozmýšľať, takže práve preto verím, že si to uvedomíte, že toto je to, čo ľudia chcú, a toto je to, čo aj opozícia ľuďom sľubovala, že bude presadzovať, predčasné voľby, a nie vám riešiť personálnu politiku vo vláde a pomáhať vám.